# Péh trous zou ar en doar

| ◄ Anfin é tosta en amzér | Péh trous zou ar en doar | Jesus-Chrouist hur Salvér ► |
* Péh trous zou ar en doar, péh can e gleuan-mé ?
* Caërret ur mélodi e zou é lein en né !
* Ælèd, lavaret d’emb perac é é cannet,
* Péh nehuétèd enta e zou arrihue ér bed ?
* Cannet ehué guet-n-emb, cannet, pobl ag en doar ;
* É tamb de larèt t’oh un nehuétèd hemb par :
* Ur mabig beniguet, roué a Jerusalem,
* E zou gannet eid oh ér guér a Vethléem.
* Arrihue-é en termén ag er profætieu,
* O noz mil guéh eurus, torret hul liameu !
* Cannet gloër hag inour de Jesus ha Mari :
* Deit-é Doué de vout dén, arrihue-é er Messi.
* Ar er poënd a greinoz é ma gannet hineah
* Én ur houh creu distro, é bras tristedigueah ;
* Hui er havou inou, étré dau éneval,
* Eit tuêmmet é vampreu n’en dès meit ou henal.
* Inou é huélehet er Mæstr a ol er bed
* Ar un dornadig plous én un of astennet ;
* Ean e za de vout peur, aveid hou pinhuiquat,
* Ha distag hou calon doh er bed aveit mat.
* Ur marchaussi disto e zou palæs hou Toué ;
* Inou é cavehet ur perdégour nehué :
* En of-é er gadoër en dès Jesus choeget,
* Eit predég a inou er bénigen d’er bed.
* Damb guet er vugulion, ha damb a huir galon ;
* Tostamb d’en adorein ha de zisquein guet hon
* Péh stad e zeliamb gobér a hun inean,
* P’en dès, eid hi salvein, dischennet ag en nean.
* É gavel beniguet, é lieineu sacret.
* E gonzou gùel doh-omb eid en ol doctorèd :
* Guet-hou é cavehemb gùel instructioneu
* Eit ne fehemb jamæs cavouèt én ol livreu.
* Deulegad me Jesus e zivir a zareu,
* Ouilein e hra déja a gaus d’hur péhedeu ;
* Ne scùil hoah nameit dar, quênt pêl é houyehet
* É scùillou aveid omb a boullad ol é hoaid.
* É zeournigueu tinér hum voulj hag hum asten ;
* Aveit mem bréhatat, me halon e houlen :
* O Jesus ! ô mem brér ! eid ol hou poénieu
* Ne houlennet enta nameit hur haloneu !
* Hà me refusou hoah de Jesus me halon ?
* Hà me zalhou perpet d’hum sehuel énep t-hon ?
* Mab-dén, ne vennès-te jamæs cârein un Doué
* Dischennet ag en nean eid ous dré garanté ?
* Sel hoah é dreidigueu é clasquein hum zisplêg,
* Aveid ha béhedeu é assaiant ridêc :
* Ha perac én é raug é clasquès-té pêllat ?
* Hum daul én é zivréh, ean-é er Bugul mat.
* Tosteit, ol tud pinhuiq, foënhuet guet er madeu
* Ar gavel hur Jesus n’en dès meit hailloneu.
* Penaus é hellet-hui bout sod guet hou tanné,
* Étré mé ma hou Toué ér vrassan peuranté ?
* Tud peur hag affliget, consideret hou Toué,
* Ha ne gonzet quet mui énep d’hou peuranté :
* Ne vern péh quer peur-oh, n’en d’oh quet sur peuroh
* Eid er Roué ag en nean deit de vout dén eid oh.
* Er pichonnèd bihan e gav ahoel néhieu,
* Hag el lonnèd gouiw memb idan en doar toulleu ;
* Mæs Jesus, Mæstr en ol, p’en dé eid omb gannet,
* Aveit harpein é bèn ne gavas léh erbet.
* Me huél ér marchaussi é vambrigueu tinér,
* Hemb tan hag hemb dillad, esposet d’en amzèr :
* Jesus e souffr eid omb er poénieu brassan,
* Ha ni, dougein e hramb er bénigen scannan.
* Tosteit, tud glorius, tud ihuél a galon,
* Deit amen guet Jesus de receu ul leçon :
* Penaus é credet-hui hum sehuel quen ihuel,
* A pe huélet hou Toué é tischen quen izel ?
* Tud sodet guet er bed ha guet é faus joéieu,
* Tosteit dedal Jesus ha sellet é zareu,
* Ha ne glasquet jamæs meit hum zivertissein,
* Étré me ma Jesus a gaus d’oh é ouilein.
* Er hreu a Vethléem e vou test énep t’oh,
* Ma ne vennet condui ur vuhé santelloh :
* Er hroaidur tinér-men e vou un dé gùélet
* É tischen lan a hloër eit jugein ol er bed.
* Laquamb poén a vremen d’hobér hur peah guet-hon,
* Ha presantamb perpet dehou pur hur halon ;
* Rac ur galon dûet guet vélim er péhèd
* E zou mil gùéh loussoh aveit creu el lonnèd.
* Péh quen eurus oh-hui, ô Gùérhiès beniguet !
* Hui zou Mam d’hur Hrouéour, hemb collein er huerhtæd :
* Goulennet ma hur bou, aveit pligein de Zoué,
* Lod hag én hou purtæd hag én hou caranté.
* Ha hui, Jojeb, dén just ha fidel d’hou tevér,
* Choéjet-oh bet eit goarn ha mâguein hur Salvér ;
* Goulennet aveid omb er bonheur d’er goarnein
* É creis hur haloneu hemb jamæs er hollein.
* O Jesus, me Salvér ! ô croaidur beniguet !
* Beah mêlet noz ha dé ér puar horn ag er bed :
* Reit-t’emb quênt hou qùittat, hou pénédiction,
* Ha beah, aveit jamæs, er mæstr a hur halon.
* M. Nourri.